b'\n_START_ARTICLE_\nTina Maze\n_START_SECTION_\nKarriere\n_START_PARAGRAPH_\nI januar 1999 debuterte 15-\xc3\xa5rige Maze i verdenscupen i Maribor. P\xc3\xa5 samme sted oppn\xc3\xa5dde hun to \xc3\xa5r senere sin f\xc3\xb8rste plassering blant de ti beste. Og under storslal\xc3\xa5mrennet i Maribor i januar 2002 kunne hun for f\xc3\xb8rste gang stige opp p\xc3\xa5 seierspallen. Mellom oktober 2002 og oktober 2005 vant Maze fem storslal\xc3\xa5mrenn i verdenscupen._NEWLINE_Under VM 2003 i St. Moritz ble hun nummer fem i storslal\xc3\xa5m, og to \xc3\xa5r senere, under VM 2005 i Santa Caterina, kom hun p\xc3\xa5 sjetteplass i Super-G og p\xc3\xa5 tiende i kombinasjons\xc3\xb8velsen._NEWLINE_Etter at hun i 2006 og 2007 oppn\xc3\xa5dde svake resultater, vant hun 2. februar 2008 i St. Moritz sv\xc3\xa6rt overraskende utforrennet fra startnummer 47._NEWLINE_Under OL 2010 i Vancouver var Maze flaggb\xc3\xa6rer for den slovenske OL-troppen under \xc3\xa5pningsseremonien. Hun vant s\xc3\xb8lv i storslal\xc3\xa5m og super-G._NEWLINE_Under VM 2011 i Garmisch-Partenkirchen tok hun s\xc3\xb8lv i superkombinasjonen, bak Anna Fenninger, og gull i storslal\xc3\xa5m._NEWLINE_Under VM 2013 i Schladming ble det gull i super-G og s\xc3\xb8lv i b\xc3\xa5de superkombinasjon og storslal\xc3\xa5m, bak henholdsvis Maria H\xc3\xb6fl-Riesch og Tessa Worley._NEWLINE_Maze ble olymisk mester i utfor i OL 2014 i Sotsji. F\xc3\xb8rsteplassen ble delt med Dominique Gisin, mens Lara Gut kom p\xc3\xa5 tredjeplass. Maze tok ogs\xc3\xa5 gull i storslal\xc3\xa5m._NEWLINE_I VM 2015 vant hun utfor og superkombinasjonen og tok s\xc3\xb8lv i super-G. Maze kj\xc3\xb8rte et siste renn p\xc3\xa5 hjemmebane i Maribor 7. januar 2017, og la opp etter det. Etter at hun la opp, ble hun ekspertkommentator for Eurosport.'